पूरे देश में 33 विधानसभा क्षेत्रों में हुए उपचुनाव के परिणाम के बाद कुछ दलों की अटक रही सांसों का प्रवाह एक लहर की भांति उफनता सा दिखाई दे रहा है। गैर भाजपा दलों के लिए यह उफान संजीवनी का काम करेगा या नहीं, यह तस्वीर भविष्य उजागर कर देगा, लेकिन इस जीत को जिस प्रकार से प्रचारित किया जा रहा है उससे तो ऐसा ही लगने लगा है कि सम्पूर्ण देश की राजनीतिक सत्ता कांग्रेस और समाजवादी पार्टी को मिल गई है और भारतीय जनता पार्टी का सूपड़ा साफ हो गया है। इन राजनीतिक परिणामों को देखकर राजनीतिक विश्लेषक निश्चित ही चिन्ताग्रस्त होंगे क्योंकि यह परिणाम वास्तविक धरातल पर वैसे कतई नहीं हैं जैसे प्रचारित किए जा रहे हैं। उल्लेखनीय है कि इन परिणामों में भारतीय जनता पार्टी को सबसे ज्यादा सफलता प्राप्त हुई है और कांग्रेस, सपा का नम्बर उसके बाद आता है। इससे यह बात तो साफ हो जाती है कि राष्ट्रीय स्तर पर भाजपा का ग्राफ अभी भी अन्य दलों से कहीं ज्यादा है। केवल एक राज्य में मिली जीत सम्पूर्ण भारत की जीत का परिचायक नहीं हो सकती। समाजवादी पार्टी के लिए यह बात जरूर मायने रखती है कि केवल उत्तरप्रदेश में उसने अपनी खोई जमीन प्राप्त करने में सफलता हासिल की है, परन्तु क्या सत्य नहीं है कि उप्र में कांगे्रस को एक भी सीट नहीं मिल सकी, इसी प्रकार विगत कई वर्षों से प्रदेश की राजनीतिक धुरी बनी रही बहुजन समाज पार्टी भी इस चुनाव में कोई कमाल नहीं कर सकी। इन सबको प्रचार माध्यमों ने संज्ञान में क्यों नहीं लिया? जहां तक समाजवादी पार्टी की बात है तो उसका प्रभाव केवल उत्तरप्रदेश तक ही सीमित रहा है, इसके बाद प्रदेश की दूसरी राजनीतिक ताकत के रूप में बसपा का ही बोलबाला था, गत लोकसभा चुनाव के बाद इनकी भूमिकाओं पर एक बहुत बड़ा प्रश्न उपस्थित हुआ था। इन उपचुनावों के परिणामों ने समाजवादी पार्टी के समक्ष उत्पन्न हुए सवाल का उत्तर दे दिया है, लेकिन बसपा के भविष्य पर अभी भी खतरे के बादल उमड़ रहे हैं। हम जानते हैं कि लगभग बीस वर्षों से उत्तरप्रदेश के राजनीतिक वातावरण में केवल सपा और बसपा ही प्रभावी भूमिका में रहे, और सत्ता भी इन्हीं दलों में अदल बदल होती रही। कांग्रेस और भाजपा का कहीं नामोनिशान नहीं था, लेकिन अब भाजपा प्रदेश में राजनीतिक ताकत बनकर उभरी है, जिसका अहसास गैर भाजपा नेताओं के चेहरों पर साफ झलकता दिखाई देता है।